Þingræður haldnar á Alþingi Íslendinga



Herra forseti. Aðeins fáein orð. Þessi brtt. þarf ekki mikilla útskýringa við. Hún tekur aðeins til þess að breyta fyrirsögn frv. á þann veg að hún segi réttilega til um efni þess. Það er alveg ljóst að þetta frv. fjallar ekkert um þjóðarátak um byggingu þjóðarbókhlöðu heldur átak þeirra sem eiga eignir af ákveðinni stærð, Þess vegna er hér lagt til að fyrirsögn frv. verði: Frv. til laga um eignamannaátak til byggingar þjóðarbókhlöðu. Ég ítreka aðeins þá skoðun mína, sem fram kom við 2. umr. málsins, að ég tel að þetta hús þjóðarinnar eigi að byggja með fjármunum þjóðarinnar allrar, að til þess eigi að veita fé beint úr ríkissjóði og annað sé ekki sæmandi þar sem um þjóðargjöf er að ræða.



Herra forseti. Mig langar til að beina einni spurningu til hv. þm. Sigríðar Dúnu Kristmundsdóttur, 11. þm. Reykv. Hvernig skilgreinir hún hugtakið "eignamaður" og hvar setur hún mörkin, hverjir eru eignamenn og hverjir eru ekki eignamenn, hversu miklar eignir þurfa menn að eiga? Mér sýnist hún setja mörkin ansi neðarlega ef það er þessi eignarskattsauki sem hér er um rætt, þ.e. eign umfram 1700 þús., að alla skuli kalla eignamenn sem eiga, hvað eigum við að segja, meðalstóra íbúð, varla það. Það væri fróðlegt að heyra nánari skilgreiningu þm. á þessu hugtaki. Fyrst hún flytur hér brtt, á þskj. um að þetta skuli heita átak eignamanna er alveg nauðsynlegt að við fáum skilgreiningu á því hugtaki hvernig Kvennalistinn skilgreinir hugtakið "eignamaður" og hvar Kvennalistinn setur mörkin í þessu efni.



Herra forseti. Mér er mikil ánægja að svara fsp. síðasta hv. ræðumanns. Eignamaður skilgreinist út frá frv. sjálfu. Þar er kveðið á um hvar mörk eignarskattsstofns skuli liggja, hvort menn eiga að greiða eignarskatt vegna þessa máls eða ekki. Þeir sem greiða þennan eignarskatt teljast eignamenn og kemur af sjálfu sér að þannig er það skilgreint. Hv. þm. telur það ekki mikið að eiga ekki nema 1,6 millj. í eignarskattsstofn og þótt mér sé ekki mjög tamt að ræða hér persónuleg mál get ég upplýst þm. um að ég á ekki svo mikið þannig að ég t.d. telst ekki til þeirra sem greiða í þessa þjóðarbókhlöðu.

Þar eru þá mörkin hjá Kvennalistanum.

Nei, þar eru ekki mörkin hjá Kvennalistanum. Þetta eru þau mörk sem hæstv. menntmrh. setur í sínu frv. og við þau miðar brtt. En ég sé að hv. 5. landsk. þm. er búinn að biðja um orðið aftur og þá langar mig til þess að biðja hann, vegna þess að hann styður þetta frv., að útskýra hvað hann á við með orðinu þjóð. Hvað er þjóðarátak? Hvað þýðir orðið þjóð?



Ég vil bara, herra forseti, að það komi skýrt fram að ég var ekki að spyrja hv. þm. Sigríði Dúnu Kristmundsdóttur um hennar persónulegu eignir. Mér kemur það ekkert við. En hún fann hvöt hjá sér til að lýsa sinni eignastöðu úr þessum ræðustól. Ég álít að þingheimi komi það nákvæmlega ekkert við. Það er hennar mál. Ég lét fylgja hér spurningu mína um hvar Kvennalistinn setti mörkin o ég hef svo sem litlu við það að bæta sem hún sagði. Í minni málvitund er "eignamaður" nokkuð sama og maður sem á mjög miklar eignir. Það er alls ekkert miðað við það í þessu. Ég lít nú á þessa brtt. sem vott um hina ágætu kímnigáfu sem þær eru búnar Kvennalistakonur. Mér finnst það frekast bera því skemmtilegan vott fremur en hér sé um neina alvöru að tefla. Ég hugsa að við séum sammála um hvað orðið þjóð þýðir. Það má auðvitað um það deila hvort það sé rétt að kalla þetta þjóðarátak. Ég get alveg fallist á það. En ég sé hins vegar ekki ástæðu til að flytja till. til breytinga á því nafni. Ég get alveg fallist á að þetta er ekki endilega hárnákvæmlega réttnefni, en jafnfráleit finnst mér sú brtt. sem hv. þm. mælti hér fyrir áðan.



Herra forseti. Ég hlýt að harma að forseti er fastur í forsetastól og hefur engan varaforseta í deildinni og hefur þess vegna ekki tök á því að bera það af sér að vera orðinn innanborðs í Kvennalistanum og þar að auki kona samkvæmt málflutningi síðasta ræðumanns. Hann getur ekki borið af sér sakir. En konur eru hjartagóðar og ég tek það að mér fyrir hæstv. forseta að benda hv. þingdeildarmönnum á að hann er einnig meðflm. að þessari till. Það þjónar sennilega litlum tilgangi að vera að halda uppi tveggja manna tali úr ræðustól. Þetta er ekki spurning um hvar Kvennalistinn setur mörk um hvað eru eignamenn og hvað ekki, heldur hvernig frv. ákvarðar það. Það er skýrt ákveðið í frv. sjálfu. Orðið "eignamaður" þýðir einfaldlega sá sem á einhverja eign - og hvað er það mikil eign? spyr hv. þm. Það er eign upp á 1,6 millj. metin sem eignarskattsstofn. Hvað mína persónulegu hagi varðar tók ég það nú fram að mér væri ekki tamt að ræða þá hér úr ræðustól, en ég ræddi þetta vegna þess að mér hefur oft reynst það vel í kennslu að taka dæmi til skýringa. Ég var þess vegna aðeins að reyna að útskýra fyrir hv. þm. á aðgengilegan hátt, þannig að auðskiljanlegt væri, hvað átt væri við og tók dæmi af mínum eigin persónulegu högum.



Ég vil byrja á því að þakka hv. 11. þm. Reykv. fyrir að leiða 5. landsk. þm. í sannleikann um sköpulag mitt.



Herra forseti. Ekki er mér nokkur leið að átta mig á því hvernig þessi umræða hefur þróast yfir í að ræða um sköpulag manna, en þetta mál er vitanlega þess eðlis að það er allt hið undarlegasta og ekkert mikið þó að ýmsar hugmyndir komi fram í sambandi við það, jafnvel varðandi fyrirsagnir þess. Það væri auðvitað gott að hafa hér orðabók til að fá úr þessu skorið þannig að ekki þyrftu að vera deilur milli hv. 5. landsk. þm. og hv. 11. þm. Reykv. um hvað væri eignamaður, en ég held að ef hv. þm. hefðu viljað breyta þessu virkilega í þessa veru hefðu þeir orðið að fara yfir í stóreignamenn, ef þeir hefðu viljað taka það alveg skýrt fram að þarna væru eingöngu þeir sem ættu miklar eignir. En hins vegar verð ég að segja að hin almenna merking þessa orðs, eignamaður, er auðvitað sá sem á miklar eignir, býsna miklar eignir. Það er sú almenna skilgreining sem ég hef heyrt á því orði. Það er vissulega rétt að það verður um býsna betur stætt fólk að ræða sem greiðir þessi gjöld. Það hefði t.d. verið forvitnilegt, af því að þessi skattur var lagður á í fyrra, að vita hvernig sú útkoma hefði verið, hvernig þessi eignarskattsauki hefði komið út, hverjir hefði fengið þennan eignarskattsauka og þurft að borga hann og hverjir ekki. Það vill svo til að ég veit svolítið um þetta úr mínu byggðarlagi og það er það undarlega að eignarskattsauka þar greiddi ekki best setta fólkið í byggðarlaginu. Ekki veit ég af hverju það stafaði, en svo var að mig undraði í raun og veru ýmsa þá sem báru þennan eignarskattsauka þá og munu gera það samkvæmt þessu nú. Og það ætlaði ég að segja hv. 11. þm. Reykv. að margir þeir sem báru þennan skatt þá og hljóta að bera hann áfram, þennan eignarskattsauka, voru ekki eignamenn, engan veginn möguleiki á að telja þá eignamenn. Ég tók eftir því núna þegar ég var að líta yfir þetta frv. að eins og venja er til mun ekki vera um það að ræða að örorkulífeyrisþegar séu þarna undanskildir þessum eignarskattsauka. Er það ekki rétt? Það eru aðeins ellilífeyrisþegar. Örorkulífeyrisþegar, sem með einhverjum hætti hafa önglað sér saman í íbúð, eru ekki þarna. Það hefði verið full ástæða að athuga það fyrr hvort það sé virkilega svo, ef örorkulífeyrisþegar hafa verið búnir að eignast húseign áður en þeir urðu öryrkjar og eru þess vegna með talsverðan eignarskattsstofn, þrátt fyrir sína aðstöðu í tekjum og öðru slíku, ef þeir eiga svo að greiða eignarskattsauka. Það er til þess að kóróna allt annað. Ég skal svo að öðru leyti ekki skipta mér af þessu, hvorki sköpulagi fólks eða öðru. 



Virðulegi forseti. Ég verð að hefja mál mitt á því að biðja virðulegan forseta afsökunar. Mér var ekki ljóst að hann var meðflm. á þessari till., enda taldi ég afar ólíklegt að hann hefði gerst meðflm. að svona lagaðri till. En ég bið hann innvirðulega afsökunar á því að ég skyldi hafa blandað honum með þessum hætti saman við Kvennalistann og vona að hann taki þá afsökunarbeiðni mína til greina. En hv. 11. þm. Reykv. sagði það hafa gefist sér vel við kennslu að taka dæmi af sjálfum sér. Ég skal ekkert um það segja. Mér hefur gefist vel við kennslu að nota góðar heimildir og orðabækur kannske fyrst og fremst. Af því að við vorum að tala um hvað orðið eignamaður þýddi, þá þýðir það ekki bara maður sem á eitthvað. Það þýðir vel efnaður maður, a.m.k. eftir orðabók Menningarsjóðs sem ég held að sé sú traustasta heimild sem völ er á í þessum efnum. Það er á bls. 165. Eignamaður, karlkyn, vel efnaður maður.



Afsökunarbeiðni hv 5. landsk. þm. er tekin til greina.